รองผู้บัญชาการตำรวจนครบาล ย้ำมาตรการออกหมายจับผู้ทำผิดกฎหมายจราจรซ้ำซาก และไม่ชำระค่าปรับใบสั่ง มุ่งเน้นสร้างวินัยจราจร ช่วยลดอุบัติเหตุทางถนน
พลตำรวจตรีจิรสันต์ แก้วแสงเอก รองผู้บัญชาการตำรวจนครบาล ชี้แจงเพิ่มเติมเกี่ยวกับแนวทางบังคับใช้กฎหมายกับผู้กระทำความผิดตามกฎหมายจราจร และไม่มาชำระค่าปรับภายในระยะเวลาที่กำหนด โดยย้ำว่า แนวทางนี้มุ่งหวังลดความสูญเสียจากการเกิดอุบัติเหตุทางถนน และปัญหาการจราจร ที่มีต้นเหตุมาจากการไม่เคารพกฎหมายจราจร และความไม่มีวินัยจราจรของผู้ใช้รถที่กระทำผิดกฎหมายจราจรซ้ำซากซึ่งการบังคับใช้กฎหมาย ในขั้นตอนการดำเนินคดี จนนำไปสู่การออกหมายเรียก และขอศาลอนุมัติออกหมายจับผู้กระทำความผิดนั้น จะเน้นไปที่ผู้มีเจตนาทำผิดซ้ำซาก และเป็นข้อหาที่เป็นสาเหตุหลักของการเกิดอุบัติเหตุ ซึ่งหลังจากการออกใบสั่ง และส่งใบแจ้งเตือนให้มาชำระค่าปรับ จนครบตามกำหนดเวลาแล้ว เจ้าพนักงานจราจร ถึงจะออกหมายเรียก อย่างน้อย 2 ครั้งหากไม่มาพบโดยไม่มีเหตุอันสมควร ให้สันนิษฐานว่า มีพฤติการณ์ที่จะหลบหนี ก็จะออกหมายจับต่อไป รองผู้บัญชาการตำรวจนครบาล กล่าวด้วยว่า หากทุกคน ร่วมกันปฏิบัติตามกฎหมายจราจร ก็จะไม่ถูกออกหมายเรียก หรือหมายจับอย่างแน่นอน และหากสงสัยว่า มีใบสั่งค้างชำระหรือไม่สามารถตรวจสอบได้ผ่านช่องทางใบสั่งจราจรออนไลน์ สำหรับประชาชน https://ptm.police.go.th/eTicket/#/